གླིང་ཁྱོན་ཡོངས་ལ་དམག་ཆེན་གཉིས་པའི་རྗེས་གནད་དོན་ཛ་དྲག་ཤོས་ལྟ་བུ་ད་ལྟ་ཆགས་བཞིན་པ་རེད།ལྷོ་ཤར་ཨེ་ཤི་ཡའི་དམག་འཁྲུག་གི་གནས༌སྟངས་ཀྱིས་མཚོན་ཨེ་ཤི་ཡའི་ནང་དུ་ཡང་རྒྱལ་ཁབ་ཕན་ཚུན་མནའ་སྦྲེལ་སྒྲིག་རྒྱུའི་ལོ་རྒྱུས་གསར་པ་ཞིག་འབྱུང་མུས་རེད།དེ་ལྟ་བུའི་གནས་སྟངས་མང་པོ་ཞིག་གི་འོག་ནས་བོད་པའི་གནད་དོན་ལ་དོ་སྣང་ག་ཚོད་ཙམ་ཞིག་སླེབ་མི་ཐུབ་པའི་རྒྱུ་གཅིག་ཆགས་ཀྱི་ཡོད།གང་ལ་ཞེ་ན།འཛམ་གླིང་གི་འགོ་ཁྲིད་དང་གསར་འགྱུར་བརྒྱུད་ལམ་ཁག་བཅས་ནས་ཛ་དྲག་གི་གནས་སྟངས་ལ་དོ་སྣང་ཆེ་བ་དང་།བོད་ལྟ་བུའི་ཧ་ཅང་དཀའ་ངལ་ཤུགས་ཆེན་པོ་ཡོད་ཀྱང་འཚེ་མེད་ཞི་བའི་ཐབས་ལམ་བརྒྱུད་ནས་འགྲོ་གི་ཡོད་པ་མ་ཟད།དེའི་ཐོག་ནས་དཀའ་ངལ་སེལ་ཐབས་བྱས་དང་བྱེད་མུས་ཀྱི་གནས་སྟངས་ལ་དོ་སྣང་ཆུང་བ་ལྟ་བུ་བྱེད་ཀྱི་ཡོད་པ་ནི་བློ་ཕམ་གྱིས་རང་བཞིན་ཆགས་ཀྱི་ཡོད།དེ་རིང་ང་ཚོ་གྲོས་ཚོགས་འཚོགས་བཞིན་ཡོད།ང་ཚོ་གནས་ཡུལ་གྱི་རྒྱལ་ཁབ་འདིའི་ནང་རྒྱ་ནག་གི་སྲིད་འཛིན་ཞི་ཅིན་ཕིང་འབྱོར་གྱི་ཡོད་པ་རེད།ཁོང་རང་གིས་སྲིད་འཛིན་གྱི་འགན་ཁུར་བླངས་ཏེ་རྒྱ་གར་ལ་ཡོང་བ་ཐེངས་དང་པོ་ཆགས་ཀྱི་ཡོད།བོད་དོན་དང་འབྲེལ་བའི་དཀའ་རྙོག་གླེང་རྒྱུ་དང་།དེ་བཞིན་དོ་སྣང་ཡོང་ཆེད་འཛིན་སྐྱོང་བཀའ་ཤག་ངོས་ནས་ལས་འཆར་ཏན་ཏན་བང་སྒྲིག་གནང་ཡོད་ཀྱི་རེད་བསམ་གྱི་ཡོད།ཆབ་སྲིད་ཀྱི་འགན་དབང་ཡོད་པར་བརྟེན་གནང་དགོས་ཀྱི་ཡང་རེད།གཞན་ཡང་ལས་རིམ་བང་སྒྲིག་པ་ལྟར་ཕྱག་བསྟར་ཡང་ཡོང་གི་རེད་བསམ་གྱི་ཡོད།བོད་མི་མང་སྤྱི་འཐུས་ལྷན་ཚོགས་ངོས་ནས་ད་ཐེངས་རྒྱ་ནག་གི་སྲིད་འཛིན་ཞི་ཅིན་ཕིང་རྒྱ་གར་ནང་སླེབས་སྐབས།སྤྱིར་བཏང་རྒྱ་ནག་ནང་འགྱུར་བ་མང་པོ་ཞིག་འགྲོ་བཞིན་ཡོད།བཟང་ངན་གཉིས་ཐོག་ནས་འགྲེལ་བཤད་རྒྱག་མཁན་ཡང་ཡོང་གི་ཡོད།